<classify> WIZARA ya Maliasili na Utalii imeazimia kuanza kutoa vibali maalumu kwa wasafirishaji wa mazao ya misitu ya kupandwa ili isafirishwe kwa saa 24 yaani usiku na mchana. Kauli hiyo ilitolewa bungeni jana na Naibu Waziri wa wizara hiyo, Constantine Kanyasu alipokuwa akijibu swali la Mbunge wa Mafinga Mjini, Cosato Chumi CCM.Katika swali lake, Chumi alihoji serikali kama iko tayari kubadilisha sheria au kanuni ili kuruhusu mazao ya misitu kusafirishwa usiku na mchana. Akijibu swali hilo, Kanyasu alisema Sheria ya Kuzuia Kusafirishwa kwa Mazao ya Misitu Namba 68 ya mwaka 2000, iliwekwa kutokana na changamoto za usafirishaji haramu wa mazao ya misitu, ambapo kwa wakati huo ilikuwa ni vigumu kudhibiti uhalifu huo wakati wa usiku. Alieleza kuwa ukaguzi wa kina wa mazao ya misitu, hufanyika kwenye kituo cha mwanzo cha safari na vituo vya ukaguzi vilivyoko barabarani kwa kukagua nyaraka mbalimbali, ikiwemo kibali cha usafirishaji na kuangalia aina ya mazao, jamii ya miti na kiasi kinachosafirishwa.Kutokana na ugumu wa ukaguzi nyakati za usiku serikali ilitunga sheria kuzuia kusafirisha mazao ya misitu nyakati za usiku, alisema. Alitaja sababu nyingine iliyosababisha kuwepo kwa zuio la kusafirisha mazao ya misitu usiku wakati huo ni uhaba wa watumishi na udanganyifu na ubadhirifu, hali ambayo kwa sasa imeimarika. Wizara itaanza kutoa vibali maalumu kwa wasafirishaji wa mazao ya misitu ya kupandwa kusafirishwa saa 24, alisema.Alitoa mfano kuwa mwaka 2018 kupitia Tangazo la Serikali Namba 478, serikali imetoa kibali cha kusafirisha usiku nguzo za umeme kwa saa 24 ili kuharakisha usambazaji wa umeme vijijini. Katika swali la nyongeza, Chumi alisema: kama hali imeimarika, kwa nini serikali isiruhusu mazao hayo kusafirishwa muda wote? Akijibu swali hilo, Waziri Dk Hamis Kigwangalla alisema wapo kwenye mchakato wa kuruhusu usafirishaji huo na kwamba yeye sio muumini wa kuzuia watu wasifanye kazi usiku. Mabasi hayasafiri usiku, malori hayasafiri usiku, mbao hazisafiri usiku tunakwamisha ukuaji wa uchumi. Lazima watu wafanye kazi mchana na usiku, ndio maana nimetoa agizo kwa wataalamu wa wizara walete ushauri wa namna gani tutaweza kudhibiti uhalifu na vitu vingine lakini watu wasafirishe mazao ya mbao za kupandwa hata nyakati za usiku,alisema  <topic>: kitaifa 